**ODGOVORI NA POBUDE IN VPRAŠANJA,**

***podana na 11. redni seji Občinskega sveta***

 ***Občine Prevalje, dne 05.03.2020***

**Občinski svetnik, Maks Pučelj, je podal naslednjo pobudo in vprašanje:**

Poda pobudo, da se table, kažipoti in oglasne deske na Holmcu obnovijo.

***ODGOVOR:***

**Veliko usmerjevalnih tabel oz. kažipotov v občini Prevalje je potrebnih obnove oziroma zamenjave. Pobude za prenovo ali zamenjavo kažipotov so prišle tudi iz ostalih krajevnih skupnosti. Manjša popravila bomo izvajali sproti, le lokacijo sporočite na občino. Dejstvo je, da na območju Kota in Zagrada usmerjevalnih tabel sploh ni. Predlagamo, da v letošnjem letu pristopimo k evidentiranju kmetij in križišč na omenjenem južnem delu občine. Prav tako je nujno, da v občini poenotimo obliko in tudi material kažipotov in oznak kmetij. Leseni kažipoti zahtevajo veliko vzdrževanja, rok trajanja je zaradi vremenskih razmer zelo omejen, v nočnem času pa so table praktično nevidne. Zaradi navedenega občinska uprava predlaga sklic Komisije za turizem, da poda predloge, na kakšen način pristopiti k celoviti rešitvi tega problema.**

Nadalje predlaga, da se uredi kolesarska pot oz. da se naj odstranijo vsaj ovire na pešpoti.

***ODGOVOR:***

**Naročilo za košnjo in ureditev pešpoti je bilo podano vzdrževalcu. Delo bo opravljeno najkasneje do 22.5.2020.**

**Občinski svetnik, Aleksander Ristič, je podal naslednjo pobudo in vprašanje:**

Pohvali, da se je naredilo ogledalo.

Opozori, da solarna luč, ki je bila zadnja zmontirana v bližini objekta na naslovu Pod gonjami 86, ne gori in da naj se jo reklamira, dokler je še v garanciji.

***ODGOVOR:***

**Naročilo za popravilo je bilo podano, popravilo bo izvedeno najkasneje do 22.5.2020.**

**Občinska svetnica, Tatjana Ladinek, je podal naslednjo pobudo in vprašanje:**

Tatjana Ladinek pove, da je teren mehak in da je tudi odjuga naredila svoje, zato so kažipoti in table nestabilne. Zato prosi, da se nastala škoda sanira.

***ODGOVOR:***

**Nekaj tabel smo že poravnali in tudi utrdili. Če kakšna tabla ali kažipot še vedno ni utrjena, nam sporočite lokacijo. Na takšna opozorila oz. pobude se odzovemo takoj, ko prejmemo informacijo, saj so tudi kažipoti ogledalo občine.**

Prav tako so jaški in bankine polni iglic in listja, zaradi česar voda teče čez ceste, saj odtoki ne požirajo. Prosi, da se bankine sproti čistijo, da se omogoči nemoteno odtekanje voda.

***ODGOVOR:***

***Čiščenje prepustov, jaškov, muld in jarkov za celotno območje občine je naročeno vzdrževalcu cest. Ko bomo izvajali grediranje cest na odsekih, kjer je to potrebno, bo izvajalec ponovno očistil mulde, kanalete, odtoke in poskrbel za ustrezno odvodnjavanje*.**

**Občinska svetnica, Martina Ribič, je podal naslednjo pobudo in vprašanje:**

1. Martina Ribič poda dva predloga, in sicer predlaga, da občina apelira na Osnovno šolo Franja Goloba Prevalje in na Vrtec Krojaček Hlaček, da se učence pouči o ločevanju odpadkov in se morebiti organizira tudi ogled podjetja Kocerod d.d., da se na takšen način prične o pomembnosti ločevanja odpadkov ozaveščati že najmlajše generacije.

***ODGOVOR:***

***Župan na seji pojasni, da ima JKP Log d.o.o. že v načrtu ozaveščanje mladih o ločevanju odpadkov ter da ima tudi podjetje Kocerod d.d., dneve odprtih vrat, kjer si je možno ogledati proces ločevanja odpadkov. Pobuda bo posredovana tudi Osnovni šoli.***

***Ravnateljica šole Mira Hancman je podala odgovor: Na šoli imamo dobro vzpostavljen sistem ločevanja odpadkov. Prav tako v vrtcu. V vsaki učilnici so koši namenjeni ločevanju odpadkov po predpisih: mešani odpadki, suhi odpadki in biološki odpadki. Poleg tega je v vsaki učilnici škatla za zbiranje starega papirja. V avli šole so kontejnerji za varovalke, sijalke in žarnice. Vsako leto opravimo tri večje akcije zbiranja starega papirja.***

***Na šoli je tudi EKO krožek, ki je pripravil nalepke – piktograme, ki označujejo, kam kak odpadek odložiti in kako ločevati. Na razrednih urah je bilo ločevanje tudi predstavljeno. Prav tako pa je v okviru učnih načrtov v vsakem razredu obravnavana skrb za ohranjanje čistega okolja.***

***Podjetje Kocerod so si nekateri učenci že ogledali v okviru interesnih dejavnosti in pouka.***

***Zavedamo se pomembnosti te teme in bomo pozorni pri načrtovanju dela, da bo vključena.***

2. Prav tako predlaga, da se kandidati, ki so se prijavili na javni razpis za ravnatelja Osnovne šole Franja Goloba Prevalje, javno predstavijo tudi Občinskemu svetu občine Prevalje, saj le-ta poda mnenje k imenovanju novega ravnatelja.

***ODGOVOR:***

***Župan glede predstavitve kandidatov za novega direktorja/direktorico Osnovne šole Franja Goloba Prevalje na seji pove, da ko bo občina uradno obveščena o prijavljenih kandidati na razpisano prosto delovno mesto, jih bo občinska uprava povabila na naslednjo sejo Občinskega sveta Občine Prevalje, da se predstavijo.***

***Zaradi preprečevanja širjenja virusa COVID-19 osebno predstavitev kandidatk za ravnateljico osnovne šole ni bila mogoče izvesti. Komisija za mandatna vprašanja, volitve in imenovanja ter občinski svet je odločal o mnenju na podlagi pisne osebne predstavitve in prejetih programov vodenja osnovne šole, ki sta ga posredovali obe kandidatki.***

**Občinski svetnik, Ivan Backović, je podal naslednjo pobudo in vprašanje:**

Pove, da je član Sveta staršev, kjer so bili obveščeni, da je zaradi spremembe področne zakonodaje prišlo do tega, da je ena generacija otrok prikrajšana za določeno število ur plavanja. Zaradi navedenega ga zanima, ali je možnost, da se za skupino oz. eno generacijo, ki je po novem pravilniku izvzeta iz financiranja, najdi vir financiranja in se jim zagotovijo ure plavanja, kot so jih imeli do sedaj.

***ODGOVOR:***

***Župan pojasni, da naj osnovna šola na občino posreduje predlog s pojasnilom zadeve. Doda, da bo občina predmetno problematiko proučila in poskušala najti rešitve.***

**Ravnateljica šole Mira Hancman:**

***Plavalni tečaj je v tem šolskem letu odpadel zaradi Korona virusa.***

***V prejšnjih letih smo izvajali plavalni tečaj za 2. in 3. razred po 10 ur. Plavalni tečaj se mora organizirati za 2. ali 3. razred v obsegu 20 ur - po zakonodaji. To delno financira MIZŠ.***

***Torej plavalnega tečaja ni mogoče organizirati kot smo ga do sedaj (10 ur 2. razred in 10 ur 3. razred). Na tak način smo vključili več učencev, tečaj pa je potekal en teden. Vključeni so bili tudi učenci podružničnih. Tudi pouk je bil manj moten in cena na enega starše manjša. Rezultati pa so bili dobri.***

***Letos so starši predlagali tečaj za 1., 2. in 3. razred. Iz ministrstva smo dobili okrožnico, da moramo izvajati plavalni tečaj samo za 2. ali 3. razred, tako obliko bodo sofinancirali. V primeru drugačne organizacije, denarja ne bodo nakazali.***

***V letu 20/21 bomo izvedli zakonsko predpisano obliko.***

***Za nadstandard se bo potrebno najprej dogovoriti s starši, v primeru izkazanega interesa pa tudi z občino glede sofinanciranja.***

**Občinski svetnik, Štefan Peršak, je podal naslednjo pobudo in vprašanje:**

Odgovori občinski svetnici Martini Ribič, da v Osnovni šoli Franja Goloba Prevalje učitelji vložijo ogromno energije k spodbujanju ločevanja odpadkov, varčevanju z vodo in varčevanju z energijo. Da sami učitelji nimajo dovolj vpliva, ampak da je učence o tem potrebno poučiti na vsakem koraku, doma, v družbi, v šoli,...

Nadalje poda pobudo, da se na peš poti od Brančurnika do meje z Občino Pravne na Koroškem uredi javna razsvetljava.

***ODGOVOR:***

***Območje pešpoti od Brančurnika proti Dobji vasi je asfaltirano in urejeno. Zemljišča ob in na posameznih deli pešpoti so v privatni lasti. Pred morebitnim naročilom projektne dokumentacije za izvedbo javne razsvetljave je potrebno pridobiti soglasja lastnikov zemljišč in urediti zemljiško knjižne listine.***

**Občinski svetnik, Stašo Lodrant, je podal naslednjo pobudo in vprašanje:**

Stašo Lodrant apelira na občinsko upravo, da čimprej odloči o zadevi postavitve cestne ovire za umirjanje prometa v naselju »Cesta v zaselku Na Produ št. 3« in da se zadeva realizira kakor hitro je to mogoče.

***ODGOVOR:***

***Člani SPVCP Občine Prevalje so obravnavali vlogo za postavitev hitrostne ovire na cesti JP 851 491, cesta v zaselku Na produ št. 3 pri hiši na naslovu Na produ 19, 2391 Prevalje. Člani so mnenja, da na tej lokaciji hitrostna ovira ni potrebna, saj gre za slepo ulico, ki se konča približno 30 m naprej od lokacije, kjer občan želi hitrostno oviro.***